
Miről árulkodnak a természetes radioaktív izotópok a budapesti termálkarsztrendszerben?

Kulcsszavak: Radionuklidok; felszínalatti vízáramlási rendszer; természetes nyomjelzők; fenntartható vízkészlet-gazdálkodás; termálvíz-hasznosítás
A globális változásoknak köszönhetően egyre inkább előtérbe kerülnek a fenntarthatóbb
erőforrások, így például a termálvizek hőhasznosítása. A budapesti termálkarsztrendszer
termálvizének ezidáig főleg balneológiai célú hasznosítása mellé így várhatóan a közeli jövőben a
hőenergia kinyerése is betársul. Ennek érdekében a Szabályozott Tevékenységek Felügyeleti
Hatósága egy átfogó vizsgálatot indított a rendszer jobb megismerése és a jövőbeli projektek
hatásának értékelése céljából. Kutatásunkkal ebbe a projektbe kapcsolódtunk be, melynek során a
felszínalatti vizekben leggyakrabban előforduló természetes radioaktív izotópokat, az uránt, a
rádiumot és a radont mértük a budapesti termálkarsztrendszer területéről vett vízmintákból. A radon
aktivitáskoncentrációjának méréséhez folyadékszcintillációs technikát alkalmaztunk. A rádium és
az urán esetében egy hazánkban csak az ELTE-n alkalmazott módszert, a szelektíven adszorbeáló
diszkek alfa-spektroszkópiás mérését használtuk. A vízminták radontartalmára kimutatási határ
alatti vagy alacsony (kisebb, mint 40 Bq/L) értékek jellemzőek. Említésre egyrészt csak a Boltív-
forrásban mért 91 Bq/L-es érték méltó, mely a korábbi adatokhoz képest a legnagyobb mért érték.
Másrészt a BPGT-12 minta esetében magas, 284 Bq/L aktivitáskoncentrációt mértünk, mely az
ivóvizekre érvényes 100 Bq/l-es értékkel összehasonlítva számít magasnak.
Az urán aktivitáskoncentrációk is alacsonyak (8-17 mBq/l), mely a minták zömmel reduktív
állapotával hozható összefüggésbe. Azaz magasabb rendű, hosszabb tartózkodási idejű áramlási
rendszereket mintáztunk meg.Magasabb rendű áramlási pályák reduktív környezetére magasabb
rádiumtartalom jellemző, melyet megerősítenek a mintavételi eredményeink is. A minták rádium
tartalma 10 és 1823 mBq/l között volt. A legmagasabb rádiumtartalommal a BPGT-08 minta
rendelkezik, mely minta magas oldott anyag tartalma hosszú felszín alatti tartózkodási idejű vizekre
és esetlegesen magas szervesanyagtartalmú környezet (szénhidrogének) jelenlétére enged
következtetni. A többi aktivitás hasonló értékeket mutat Erőss és munkatársai által mért értékekhez
(Erőss et al. 2012). Két vízműkút esetében a rádium és urán, mint alfabomló radionuklidok,
aktivitáskoncentrációjának mérésével az összesalfa mérések értelmezéséhez járultunk hozzá. Mérési
eredményeink a felszínalatti vízáramlási rendszerek jellemzését, különböző geokémiai környezetek
és az esetleges fluidumkeveredés azonosítását teszik lehetővé.



